**ZAPISNIK**

**sa 9. sjednice Općinskog vijeća Općine Podstrana, održane dana 25. svibnja 2022. godine u vijećnici Općine Podstrana**

(o sjednici se vodi tonski zapis)

Početak sjednice u 19:00 sati

**PRISUTNI VIJEĆNICI:**

1. Tomislav Buljan
2. Darijo Radović
3. Nikola Bakota
4. Mladen Bartulović
5. Ivana Strmotić
6. Tea Mandić
7. Zdravko Galić
8. Kristina Jerčić
9. Marko Bitanga
10. Frane Pruže
11. Mate Babić
12. JosipVuković
13. Velimir Gavranić

**OSTALI PRISUTNI:**

1. Mijo Dropuljić
2. Božen Živaljić
3. Marija Šošić
4. Božena Perišić
5. Ivana Prka
6. Vitomir Vranković
7. Ružica Đonlić (od 19:28)
8. Kata Madunović

Predsjednik Vijeća T. Buljan pozdravlja sve nazočne, predstavlja novu pročelnicu Upravnog odjela za proračun i financije, gđu Ivanu Prku, te joj želi dobrodošlicu. Konstatira da je prisutno svih trinaest vijećnika, utvrdio je da postoji potreban kvorum i da Vijeće može početi s radom.

Predsjednik Vijeća T. Buljan predlaže

***D N E V N I R E D***

1. ***Vijećnička pitanja i odgovori,***
2. ***Usvajanje zapisnika sa 8. sjednice Općinskog vijeća,***
3. ***Prijedlog IX. Izmjena i dopuna Odluke o nerazvrstanim cestama na području Općine***

 ***Podstrana,***

1. ***Prijedlog Odluke o socijalnoj skrbi Općine Podstrana,***
2. ***Prijedlog Odluke o prihvaćanju godišnjeg izvještaja o izvršenju proračuna Općine Podstrana za 2021. godinu,***
3. ***Prijedlog za donošenje javnih priznanja Općine Podstrana:***

***a)donošenje Odluke o proglašenju počasnim građaninom pok. Blage Zadre,***

***b) donošenje Odluke o proglašenju počasnim građaninom pok. Roberta Zadre,***

***c) donošenje Odluke o dodjeli osobne nagrade Stjepanu Perišiću,***

***d)donošenje Odluke o dodjeli skupne nagrade Likovnoj udruzi Ante Kaštelančić,***

***e) donošenje Odluke o dodjeli zahvalnice Kaji Popović,***

***f) donošenje Odluke o dodjeli zahvalnice Leoni Kaštelančić,***

***g)donošenje Odluke o dodjeli zahvalnice Organizacijskom odboru malonogometnog turnira Podstrana.***

Predsjednik vijeća T. Buljan stavlja dnevni red na glasanje. Dnevni red je sa trinaest (13) glasova ZA usvojen.

**Ad.1.) Vijećnička pitanja i odgovori**

Vijećnik J. Vuković pita što je s kamerama za nadzor brzine o kojima se govorilo na 7. sjednici Općinskog vijeća, te navodi kako je tada rečeno da će stići kroz 10-ak dana i da će biti postavljene. Međutim nije vidio da su postavljene.

Načelnik M. Dropuljić pozdravlja sve nazočne i odgovara kako nije rečeno za 10-ak dana, već da je u postupku nabave, odnosno da je potpisan sporazum s policijom, te da će stići ali ne znaju točno kada. Ističe kako su kasnile kamere i za autocestu, te da se malo kasni zbog samog dobavljača i isporuke. Napominje kako su na prethodnoj sjednici izglasali da će kupiti nekoliko praznih kutija tako da se uređaji za nadzor brzine mogu premještati s jednog polja na drugo. Na taj način bi se pokrile sve kritične točke na Magistrali DC8 i na Poljičkoj cesti put Žrnovnice.

Vijećnik F. Pruže daje prijedlog da se pješački prijelaz kraj prodavaonice Mihanović osvijetli jer je dosta nepregledno kada pješaci prelaze cestu.

Vijećnik F. Pruže pita tko je zadužen za održavanje kolnika duž državne ceste DC/8, a tko za ostale općinske ceste.

Pročelnik B. Živaljić odgovara kako je Općina zadužena za održavanje nogostupa i autobusnih stajališta duž državne ceste DC/8 te da je sami kolnik u ingerenciji Hrvatskih cesta. Ističe kako su sve ostale ceste, osim županijskih, u nadležnosti Općine.

Načelnik M. Dropuljić kaže kako bi samo htio nadodati da su i za osvjetljenje duž državne ceste DC/8 zadužene Hrvatske ceste. Napominje kako će urigirati da se pješački prijelaz osvijetli, te da se nadaju pozitivnom odgovoru.

Vijećnica K. Jerčić kaže kako je oštećena ograda u sv. Martinu kod broja 105, ispod koje se nalazi dosta duboka rupa, te da bi to trebalo sanirati. Ističe kako je ista situacija i na spoju Magistrale i Branimirovog puta.

Pročelnik B. Živaljić odgovara kako prvo treba provjeriti je li u nadležnosti Hrvatskih voda.

Načelnik M. Dropuljić kaže kako bi zamolio vijećnike da kada imaju tako sitnih problemčića ili žele ukazati na nekakve nedostatke, mogu doći bilo koji radni dan u komunalno redarstvo i prijaviti to, te kako ne trebaju za to opterećivati ostale vijećnike putem vijećničkih pitanja.

Vijećnica K. Jerčić pita mogu li vijećnici, kada je u pitanju godišnji izvještaj o izvršenju Proračuna, dobiti Proračun na višoj razini, umjesto na trećoj, mogu li dobiti na četvrtoj ili petoj razini.

Načelnik M. Dropuljić odgovara da Zakon ne dopušta objavu Proračuna na četvrtoj razini.

Predsjednik vijeća T. Buljan kaže kako će se ta mogućnost još provjeriti.

Vijećnik Z. Galić pita u kojoj je fazi ''lakat'', odnosno ulica Poljičkih knezova, jer mnogo ljudi ima problema s tom cestom.

Načelnik M. Dropuljić odgovara da je prije nekoliko mjeseci ishodovana građevinska dozvola, te kako su na istu izjavljene žalbe od strane mještana čije bi se parcele trebale oduzimati. Navodi kako su isti mještani pokrenuli i upravni spor na samo izvlaštenje.

Vijećnik Z. Galić pita je li Općina i ove godine u suradnji s MUP-om dogovorila angažman ''bobija''.

Načelnik M. Dropuljić odgovara kako je upravo to jutro dobio informaciju da su ''bobiji'' od strane MUP-a odabrani, te kako će uskoro biti upućeni prema općini Podstrana. Navodi kako se mahom radi o istim mještanima kao i prethodne godine.

Vijećnik V. Gavranić pita što se učinilo po pitanju šahti na Grljevcu na plaži, te navodi kako stručnjaci kažu kako bi se možda taj problem mogao riješiti kada bi se jedna šahta oko Amigosa izmaknula malo južnije, da taj dio bude na nižem nivou i kako bi onda došlo do prirodnog pada.

Načelnik M. Dropuljić odgovara kako bi što se tiče same kanalizacije na području od hotela Lav do restorana Jure, u sklopu projekta Aglomeracije Split-Dugopolje-Klis-Podstrana u dogovoru s Vodovodom i kanalizacijom na jesen trebala krenuti izgradnja novog kanalizacijskog sustava. Navodi kako je postojeći kanalizacijski sustav dosta plitko postavljen, te zbog ogromne količine oborinske odvodnje sa privatnih objekata koji su bili spojeni direktno u fekalnu odvodnju, došlo do prevelikog opterećenja prilikom obilnih kiša i pljuskova, a samim time i iskakanja šahti. Napominje kako su već upoznati da je Vodovod i kanalizacija slao dopise mještanima da oborinsku odvodnju sa svojih objekata uklone iz odvoda za fekalnu odvodnju, te kako će nakon toga uputiti svoje vodne redare. Ističe kako će sustav biti riješen izgradnjom novog kanalizacijskog sustava koji bi trebao krenuti u deveti mjesec, te bi se samim time riješilo izbijanje fekalija na plažu.

Vijećnik V. Gavranić kaže kako se ljudi žale da im se ne da čitati kompletne tekstove koje objavljuju pojedini portali, te na takav način dolazi do različitih nedoumica, konkretno po pitanju nove sportske dvorane, stoga pita može li se poslati nekakav dopis da ono što je bitno u naslovima odmah bude vidljivo, kako bi se izbjeglo nepotrebno stvaranje nezadovoljstva kod šire populacije.

Načelnik M. Dropuljić odgovara kako je i na prethodnoj sjednici Općinskog vijeća, kao i na sjednici prije toga bilo detaljno obrazloženo zašto, kako i gdje, te da je bio objavljen i članak na Podstrana portalu. U slučaju da netko ima bilo kakvo pitanje vezano za sportsku dvoranu, navodi kako uvijek može doći u zgradu Općine, obratiti se stručnoj službi i dobiti će odgovore na sva pitanja.

Vijećnik M. Bartulović pita dokle je stigao davno pokrenuti projekt sa Hrvatskim cestama, radi se o rekonstrukciji šest raskrižja, raskrižje sa Pavićevom i Starčevićevom, raskrižje Poljičkih knezova i Zvonimirove, zatim Mile Gojsalić, Trg dr. Franje Tuđmana, Kaštelančićeva i Mislavova. Navodi kako je bio pokrenut još jedan ambiciozni projekt sanacije okuke Lava, odnosno oštećenja donjeg pojasa gdje dolazi do ulegnuća ceste, te kako je Općina trebala isprojektirati i napraviti javnu rasvjetu i nogostup, odnosno šetnicu.

Načelnik M. Dropuljić odgovara kako su četiri od navedenih šest raskrižja dobila lokacijsku dozvolu. Navodi kako je zamjenica pročelnika gđa. B. Perišić sastavila prijedlog sporazuma između Općine Podstrana i Hrvatskih cesta, te kako je poslano Hrvatskim cestama na suglasnost. Napominje kako ujutro ide na sastanak u Hrvatske ceste i zbog navedenih raskrižja, ali i zbog pitanja sanacije odnosno rekonstrukcije raskrižja u Strožancu, s obzirom da su još uvijek dužni napraviti projekt, odnosno iznaći rješenje rekonstrukcije tog raskrižja. Ističe kako je rekonstrukcija okuke i konzolni nogostup u jednom trenutku stala, nisu mu poznati detalji zašto, ali napominje kako su sada dogovorili sa Hrvatskim cestama da će ići u novelaciju tog projekta i u daljnju izradu.

Vijećnik M. Bartulović kaže kako se stalo zbog greške Hrvatskih cesta, jer su izišli iz obuhvata prostornog plana.

Vijećnik M. Bitanga postavlja pitanje vezano za Vinkovačko odmaralište, te navodi kako se tamo događa problem s narkomanima, stoga ga zanima može li se to područje nekako ograditi ili zaštititi, kao i malo češće obići od strane policije.

Načelnik M. Dropuljić odgovara kako su napravili idejno rješenje društveno kulturnog centra, i kako čekaju prostorno plansku izmjenu, te da će onda dobiti suglasnost nakon čega mogu ići u ishođenje građevinske dozvole. Što se tiče samog okupljanja, ističe kako su dobili već nekoliko prijava, te kako tamo boravi i okuplja se sirotinja. Navodi kako su komunalni redari nekoliko puta obilazili sami objekt, ali nisu zatekli nikoga jer ih vjerojatno po danu nema, već se okupljaju u večernjim satima. Napominje kako će svakako obavijestiti policiju da navečer malo češće obiđe to prodručje, te kako se vjerojatno radi o beskućnicima koji su tu pronašli sklonište.

Vijećnik Z. Galić kaže kako je policija već obilazila jer je bilo i prijetnji susjedima.

Načelnik M. Dropuljić ističe kako je Vinkovačko odmaralište u jako lošem stanju, te kako je bio statičar koji je utvrdio da je spremno za rušenje. Navodi kako čekaju još dozvole, nakon čega bi išli na uklanjanje tog objekta da se ne bi dogodilo nekakvo zlo.

Vijećnik M. Bitanga postavlja pitanje vezano za nedavno kupljeno zemljište u Grljevcu, zanima ga hoće li i ovo ljeto tamo biti parkiralište, te u kakvoj je fazi taj projekt.

Načelnik M. Dropuljić odgovara da je zemljište kupljeno prije nekoliko mjeseci, te kako su ga sanirali na način da su uklonili prvi sloj, odnosno humus i stavili tampon debljine 10 cm. Napominje kako će i ovo ljeto mještanima služiti kao parkiralište, a ono što će pokrenuti u idućim mjesecima je idejno rješenje budućeg objekta koje će vijećnicima biti i prezentirano.

Vijećnik M. Babić pita može li Općina pomoći u sanaciji jugoistočnog zida kod starog groblja u Sv. Martinu, s obzirom da se radi o lokalitetu od iznimne povijesne važnosti za lokalnu i hrvatsku povijest i baštini koju treba što bolje čuvati i prezentirati.

Načelnik M. Dropuljić odgovara kako je to već prijavljeno i kako je već postavljena zaštitna ograda. Napominje kako su planirali izvesti i sanaciju.

Pročelnik B. Živaljić odgovara kako traže uvjete konzervatora jer će najvjerojatnije trebati raditi istražne arheološke sonde jer se radi o lokalitetu, te će od njih dobiti točno način na koji se može izvršiti sanacija i minimalne arheološke zahvate.

Načelnik M. Dropuljić nastavlja kako je samo područje zaštićeno zaštitnom ogradom, kako ne bi došlo do neke nezgode.

Pročelnik B. Živaljić kaže kako je već kontaktiran konzervatorski odjel, te čekaju njihove uvjete.

Vijećnik M. Babić pita za koliko su komunalne naknade poskupjele u posljednjem tromjesečju prema poduzetnicima i kućanstvima.

Načelnik M. Dropuljić odgovara kako on ne zna za nikakvo povećanje.

Službenica B. Perišić nastavlja kako se komunalna naknada povećava isključivo kroz odluku vijeća, te kako nisu imali takvu odluku.

Vijećnik M. Babić kaže kako ih je nekoliko mještana obavijestilo da su dobili veće račune za prethodno tromjesečje.

Službenica B. Perišić odgovara kako se radi o računima koji obuhvaćaju komunalnu i vodnu naknadu zajedno, ali kako nije bilo nikakvog povećanja, niti je planirano.

Pitanja više nema.

**Ad.2.) Usvajanje zapisnika sa 8. sjednice Općinskog vijeća**

Primjedbi nema.

Predsjednik vijeća T. Buljan stavlja na usvajanje zapisnik koji je sa tinaest (13) glasova ZA usvojen.

**Ad.3.) Prijedlog IX. Izmjena i dopuna Odluke o nerazvrstanim cestama na području**

**Općine Podstrana**

Službenica B. Perišić uvodi u ovu točku dnevnog reda.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog IX. Izmjena i dopuna Odluke o nerazvrstanim cestama na području Općine Podstrana.**
2. **Odluka iz točke 1. ovog zaključka objavit će se u „Službenom glasniku Općine Podstrana“.**

**Ad.4.) Prijedlog Odluke o socijalnoj skrbi Općine Podstrana**

Pročelnica M. Šošić uvodi u ovu točku dnevnog reda.

Vijećnik V. Gavranić postavlja pitanje vezano za članak 45., stoga ga zanima tko može podnijeti zahtjev za ostvarivanje navedenih prava.

Pročelnica M. Šošić odgovara da se to odnosi na nadarene uspješne učenike i sportaše, misleći na njihov uzrast.

Vijećnik V. Gavranić kaže kako ima konkretan primjer u O.Š. Strožanac, te kako su učenici te škole bili prvaci u županijskom natjecanju u gimnastici, stoga ga zanima tko podnosi prijedlog, ravnatelj škole, profesor ili voditelj.

Pročelnica M. Šošić odgovara kako su ovom odlukom definirane pojedinačne nagrade, za pojedinačno osvojene medalje, te kako je logično da za maloljetnu djecu podnose zahtjev roditelji, dok se dokazi odnose na dijete.

Vijećnik D. Radović pita jel to znači ako je ekipa u košarci osvojila 1. mjesto, da svi članovi ekipe dobivaju nagradu.

Pročelnica M. Šošić odgovara kako se ovdje radi samo o pojedinačnim nagradama.

Načelnik M. Dropuljić odgovara da što se tiče timskog sporta, učenici iz Podstrane a pogotovo učenici O.Š. Strožanac osvajaju visoka mjesta, ali s obzirom da je to ipak timski sport i bude ih po 20-ak, odluka se ne odnosi na timski, već samo na pojedinačni sport.

Vijećnica K. Jerčić pita odnosi li se to na županijska i državna natjecanja koje organizira Ministarstvo, te učenici tako u sklopu škole sudjeluju na natjecanjima i sukladno tome i dobivaju nagrade.

Načelnik M. Dropuljić odgovara potvrdno.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se prijedlog Odluke o socijalnoj skrbi Općine Podstrana.**
2. **Odluka iz točke 1. ovog zaključka objavit će se u „Službenom glasniku Općine Podstrana“.**

**Ad.5.) Prijedlog Odluke o prihvaćanju godišnjeg izvještaja o izvršenju proračuna Općine Podstrana za 2021. godinu,**

Službenik V. Vranković uvodi u ovu točku dnevnog reda.

Vijećnica K. Jerčić pita koliko je popis sporova koji su u tijeku od strane mještana opasan za općinu, te koji su najčešći razlozi za njihovo pokretanje.

Službenica B. Perišić odgovara kako se uglavnom radi o imovinsko-pravnim zahtjevima, odnosno o isplati različitih naknada.

Vijećnica K. Jerčić pita jesu li u tome uključene i nerazvrstane ceste.

Službenica B. Perišić odgovara kako dobrim dijelom jesu.

Vijećnik V. Gavranić pita je li se katastarska izmjera za Gornju Podstranu odnosi samo na naseljeni dio ili na cjelokupno područje Gornje Podstrane.

Vijećnik M. Bartulović odgovara kako se odnosi na cjelokupno područje Gornje Podstrane.

Vijećnik V. Gavranić kaže kako pita iz razloga jer davno obilježene čestice na terenu, na koje se godinama čekalo da se riješe, kao da nikada nisu ni bile obilježene, stoga sada moraju sve ispočetka.

Vijećnik M. Bartulović odgovara kako je 2016. godine potpisan sporazum sa Državnom geodetskom upravom i Zemljišnikom za provedbu katastarske izmjere za Gornju Podstranu, te kako se nada da će uskoro biti gotovo.

Predsjednik vijeća T. Buljan stavlja prijedlog na glasanje. Prijedlog je sa devet (9) glasova ZA i četiri (4) glasa PROTIV (K. Jerčić, M. Bitanga, F. Pruže i M. Babić) usvojen te se donosi

**ZAKLJUČAK**

1. **Usvaja se prijedlog Odluke o prihvaćanju godišnjeg izvještaja o izvršenju proračuna Općine Podstrana za 2021. godinu.**
2. **Odluka iz točke 1. ovog zaključka objavit će se u „Službenom glasniku Općine Podstrana“.**

**Ad.6.) Prijedlog za donošenje javnih priznanja Općine Podstrana:**

**a) donošenje Odluke o proglašenju počasnim građaninom pok. Blage Zadre,**

**b) donošenje Odluke o proglašenju počasnim građaninom pok. Roberta Zadre,**

**c) donošenje Odluke o dodjeli osobne nagrade Stjepanu Perišiću,**

**d) donošenje Odluke o dodjeli skupne nagrade Likovnoj udruzi Ante Kaštelančić,**

**e) donošenje Odluke o dodjeli zahvalnice Kaji Popović,**

**f) donošenje Odluke o dodjeli zahvalnice Leoni Kaštelančić,**

**g)donošenje Odluke o dodjeli zahvalnice Organizacijskom odboru malonogometnog turnira Podstrana**

Predsjednica Komisije za dodjelu javnih priznanja R. Đonlić uvodi u ovu točku dnevnog reda.

Vijećnik V. Gavranić kaže kako vjeruje da u općini Podstrana ima još dosta zaslužnih ljudi, ali kako ne mogu svi od jedan put doći na red te pohvaljuje Komisiju što je vodila računa i o hrvatskim braniteljima, i sportašima, nadarenim mladim glazbenicima i likovnjacima.

Predsjednik vijeća T. Buljan poziva sve vijećnike da se sljedeće godine priključe davanju prijedloga, jer su prethodne godine imali jako malo prijedloga i dodijeljenih nagrada.

Vijećnica K. Jerčić kaže kako vjeruje da će oni pronaći adekvatne osobe, te da će se svakako priključiti postupku podnošenja prijedloga.

Vijećnik D. Radović kaže kako ne predlaže Komisija, već bira između pristiglih prijedloga, a da su oni tu da predlažu, te kako se često neki ljudi zaobiđu i ostanu negdje sa strane. Ističe kako o tome treba voditi računa i već sad planirati za iduću godinu.

Vijećnik F. Pruže pita tko sve ima ovlasti predlagati.

Predsjedik vijeća T. Buljan odgovara da sve bude navedeno u Pravilniku i Javnom pozivu.

Vijećnik J. Vuković kaže kako nažalost nije ni znao da je u tijeku postupak dodjele Javnih priznanja.

Vijećnik D. Radović odgovara kako Javni poziv uvijek bude javno objavljen i traje mjesec dana.

Predsjednik vijeća T. Buljan stavlja prijedlog na glasanje. Prijedlog je sa trinaest (13) glasova ZA usvojen te se donosi

**ZAKLJUČAK**

1. **Usvaja se Prijedlog za donošenje javnih priznanja Općine Podstrana:**

**a) donošenje Odluke o proglašenju počasnim građaninom pok. Blage Zadre,**

**b) donošenje Odluke o proglašenju počasnim građaninom pok. Roberta Zadre,**

**c) donošenje Odluke o dodjeli osobne nagrade Stjepanu Perišiću,**

**d) donošenje Odluke o dodjeli skupne nagrade Likovnoj udruzi Ante Kaštelančić,**

**e) donošenje Odluke o dodjeli zahvalnice Kaji Popović,**

**f) donošenje Odluke o dodjeli zahvalnice Leoni Kaštelančić,**

**g)donošenje Odluke o dodjeli zahvalnice Organizacijskom odboru malonogometnog turnira Podstrana.**

 **2. Odluka iz točke 1. Ovog zaključka objavit će se u „Službenom glasniku Općine**

**Podstrana“.**

Sjednica je završena u 19:36 sati.

ZAPISNIK VODILA:

Kata Madunović